Diari Oficial de la Generalitat Valenciana


Sumari del DOGV 5001, del 09-05-2005 (2005/4907)

RESOLUCIÓ de 25 d'abril de 2005, de la directora general del Servici Valencià d'Ocupació i Formació, per la qual s'amplien les especialitats del Fitxer d'Experts Docents per a impartir cursos de Formació Professional als centres de Formació de titularitat de la Generalitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5001

Data del DOGV
:   09-05-2005

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2005/4907


Data del document
:   25-04-2005

Organisme emissor
:   Servei Valencià d'Ocupació i Formació

Tipus de document
:   Resolució

Anàlisi jurídica

 Descriptors 

:   * legislació
    * base de dades
    * personal docent
    * formació professional
    * ensenyament professional

RESOLUCIÓ de 25 d'abril de 2005, de la directora general del Servici Valencià d'Ocupació i Formació, per la qual s'amplien les especialitats del Fitxer d'Experts Docents per a impartir cursos de Formació Professional als centres de Formació de titularitat de la Generalitat Valenciana. [2005/X4907]
  
Mitjançant la Resolució de 13 d'agost de 200, d'aquesta Direcció General del Servici Valencià d'Ocupació i Formació, publicada en el Diari Oficial de la Generalitat Valenciana núm. 4.068, de data 21 d'agost de 2001, es va posar en funcionament el Fitxer d'Experts Docents de la Direcció General de Formació i Qualificació Professional del SERVEF, per a impartir cursos de Formació Professional als centres de Formació de titularitat de la Generalitat Valenciana. Posteriorment, mitjançant les resolucions de 25 d'abril de 2003 (DOGV de 08 de maig de 2003) i de 9 de setembre de 2004 (DOGV d'1 d'octubre de 2004), de la Direcció General del Servici Valencià d'Ocupació i Formació, es van ampliar les especialitats del Fitxer.
  
Actualment s'ha plantejat la necessitat d'incloure en el Fitxer d'Experts Docents de la Direcció General de Formació i Qualificació Professional, experts en les especialitats d'Auxiliar d'Infermeria en Geriatria, Ajudant de Cuina i Cambrera de Pisos, a fi de cobrir les creixents necessitats de personal format en aquestes especialitat.
  
Per això, i tenint en compte les competències en matèria de formació professional ocupacional i contínua que s'atribueixen a la directora general del SERVEF, en virtut de l'article 13.F del Decret 41/2001, de 27 de febrer, del Govern Valencià, pel qual s'aprova el Reglament d'Organització i del Règim Jurídic del Servici Valencià d'Ocupació i Formació (SERVEF), resolc:
  
Article 1. Objecte
  
L'objecte d'aquesta resolució és l'ampliació del Fitxer d'Experts Docents de la Direcció General de Formació i Qualificació Professional, del Servici Valencià d'Ocupació i Formació (en endavant SERVEF), en les especialitats d'Auxiliar d'Infermeria en Geriatria (SACA30), Ajudant de Cuina (HRS70), i Cambrera de Pisos (THAL30), per a la impartició d'accions formatives a centres de Formació Professional de titularitat de la Generalitat Valenciana.
  
Article 2. Característiques de l'especialitat
  
Les principals característiques de l'especialitat s'inclouen com a annex I.
  
Els continguts formatius complets d'aquesta especialitat poden consultar-se en l'adreça d'Internet «www.servef.es».
  
Article 3. Protecció de les dades
  
L'ús de les dades subministrades a la Direcció General de Formació i Qualificació Professional pels candidats i pels experts docents estarà sotmés al que estableix la Llei Orgànica 15/99, de 13 de desembre, de Protecció de Dades de Caràcter Personal.
  
Article 4. Sol·licituds i termini de presentació
  
1. Les persones que desitgen estar incloses en el Fitxer d'Experts Docents hauran de fer-ho constar en una sol·licitud, el model de la qual s'adjunta com a annex II, adreçada al director general de Formació i Qualificació Professional del SERVEF.
  
2. Els impresos de sol·licitud també es podran aconseguir en el Registre del SERVEF, a les direccions territorials d'Ocupació del SERVEF, als centres de Formació Professional del SERVEF, als centres autoritzats per a impartir accions de formació professional integrada, i en la pàgina web de la Direcció General de Formació i Qualificació Professional.
  
3. El termini de presentació de sol·licituds serà de vint dies naturals comptats a partir de l'endemà de la publicació d'aquesta resolució en el Diari Oficial de la Generalitat Valenciana.
  
Article 5. Llocs de presentació de sol·licituds
  
Les sol·licituds es presentaran a la Direcció General de Formació i Qualificació Professional, a les direccions territorials d'Ocupació del SERVEF, als centres SERVEF, o en qualsevol altra de les formes establides en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, de 13 de gener.
  
Article 6. Requisits de les persones candidates
  
1. Per tal de ser admeses, les persones sol·licitants hauran de reunir els requisits següents:
  
1.1. Generals:
  
a) Ser espanyol/a o tenir la nacionalitat d'un estat membre de la Unió Europea, o ser nacional d'un estat al qual, en virtut de tractats internacionals subscrits per la Comunitat Europea i ratificats per Espanya, s'hi aplique la lliure circulació de treballadors en els termes del tractat constitutiu de la Comunitat Europea.
  
b) Tenir 18 anys complits i no excedir l'edat establida per a la jubilació.
  
c) Posseir la capacitat física i psíquica necessària per a impartir les especialitats a què s'opte.
  
1.2. Específics
  
a) Domini dels coneixements i de les tècniques pròpies de cada especialitat, que s'acreditarà de la forma següent:
  
- Tres anys d'experiència professional no docent en llocs de treball relacionats directament amb els continguts.
  
b) Capacitació docent, que s'acreditarà d'alguna de les formes següents:
  
- Haver impartit 200 hores de Formació Professional Específica, Ocupacional o Contínua.
  
- Haver realitzat 100 hores en cursos de Metodologia Didàctica de Formació Professional Ocupacional o Contínua.
  
- Títol d'Especialització Didàctica.(TED).
  
- Certificat d'Aptitud Pedagògica (CAP).
  
2. Els candidats que acrediten pertànyer, com a funcionaris públics de carrera, als cossos docents de professors tècnics de Formació Professional o de Secundària, podran ser inclosos en les especialitats previstes en aquesta resolució que es consideren anàlogues en funció de la seua especialització, sense necessitat de justificar les condicions descrites en l'apartat 1 d'aquest article.
  
Article 7. Documentació que cal incloure en la sol·licitud
  
S'unirà a la sol·licitud una fotocòpia del document nacional d'identitat, o del document semblant del país d'origen o el passaport, i tota la documentació requerida, tal com especifica l'annex III, mitjançant fotocòpies compulsades.
  
Article 8. Requeriment
  
Quan la sol·licitud no reunisca els requisits establits en la present Resolució o no s'hi adjunte la documentació que siga exigible, de conformitat amb el que preveu l'article 71 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció de la Llei 4/1999, es requerirà els interessats perquè, en un termini de 10 dies, esmenen la falta o acompanyen els documents necessaris, amb indicació que, si no ho feren, es considerarà que desisteixen de la seua petició, amb la resolució prèvia que haurà de ser dictada en els termes previstos en l'article 42 de l'esmentada Llei.
  
DISPOSICIÓ ADDICIONAL
  
Quant a l'òrgan i al procés de valoració i a la gestió del fitxer, caldrà ajustar-s'hi al que disposen els articles 9 i següents i l'annex IV de la Resolució de 9 de setembre de 2004, de la Direcció General del SERVEF, per la qual es regula el procediment de gestió del Fitxer d'Experts Docents per a impartir cursos de Formació Professional als centres de Formació de titularitat de la Generalitat Valenciana, s'amplien les especialitats i s'obri un nou termini de presentació de sol·licituds i d'actualització de mèrits (DOGV núm. 4854, d'1 d'octubre).
  
DISPOSICIÓ FINAL
  
Contra aquest, que posa fi a la via administrativa, els interessats podran interposar-hi un recurs contenciós administratiu en el termini de dos mesos, a comptar des de l'endemà de la publicació, davant el jutjat contenciós administratiu competent, d'acord amb el que preveuen els articles 8.1.a), 14 i 46.1 de la Llei 29/1998, de 13 de juliol, reguladora de la Jurisdicció Contenciós Administrativa o, potestativament, un recurs de reposició davant aquest mateix òrgan en el termini d'un mes, computat en els termes ja dits, tal com disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs que es considere procedent.